b'\n_START_ARTICLE_\nJazidas I\n_START_SECTION_\nBiografija\n_START_PARAGRAPH_\nAbu Khalidas Jazidas ibn Muavija bin Abu Sufjanas buvo kalifo Muavijos I s\xc5\xabnus. Priklaus\xc4\x97 Omejad\xc5\xb3 dinastijai. Jis gim\xc4\x97 apie 645\xc2\xa0m. Sirijoje, kai t\xc4\x97vas buvo provincijos valdytojas. T\xc4\x97vo buvo paskirtas armijos vadu Sirijos karuose, vien\xc4\x85 ar du kartus paskirtas had\xc5\xbeo grup\xc4\x97s vadovu. Jo motina buvo vardu Maisun bint Bahdal. Savo valdymo metu Muavija I prad\xc4\x97jo r\xc5\xabpintis Jazido pripa\xc5\xbeinimu kalifu paskatintas Mahometo bendra\xc5\xbeygio Mughiros ibn \xc5\xa0obos, kuris buvo patap\xc4\x99s \xc4\xaftakingu kalifato veik\xc4\x97ju po Pirmojo kalifato pilietinio karo. Pagal musulmoni\xc5\xa1kus kanonus, Jazidas sunkiai gal\xc4\x97jo b\xc5\xabti pripa\xc5\xbeintas kalifu, jis nuolat linksminosi, keliaudavo, med\xc5\xbeiodavo, ra\xc5\xa1\xc4\x97 eil\xc4\x97ra\xc5\xa1\xc4\x8dius, muzikavo. Be to, pagal kalifato valdymo taisykles, kalifas tur\xc4\x97jo b\xc5\xabti renkamas, o Muavija siek\xc4\x97 \xc4\xafvesti dinastin\xc4\xaf pavaldum\xc4\x85. Jis organizavo provincij\xc5\xb3 delegacij\xc5\xb3 vizitus \xc4\xaf sostin\xc4\x99 Damask\xc4\x85 Sirijoje, vaizdavo Jazid\xc4\x85 kaip puik\xc5\xb3 b\xc5\xabsim\xc4\x85 kalif\xc4\x85, reikalavo, kad s\xc5\xabnus pakeist\xc5\xb3 gyvenimo b\xc5\xabd\xc4\x85. Dar savo valdymo metu Muavija i\xc5\xa1gavin\xc4\x97jo i\xc5\xa1tikimyb\xc4\x97s priesaikas Jazidui, kaip b\xc5\xabsimam kalifui._NEWLINE_680\xc2\xa0m. mirus Muavijai I kalifate nebuvo didelio pasiprie\xc5\xa1inimo vald\xc5\xbeios per\xc4\x97mimui provincijose i\xc5\xa1skyrus Mekos ir Medinos miestus, kur siekta saugoti Mahometo nustatytus kalifato principus, buvo gyv\xc5\xb3 Mahometo bendra\xc5\xbeygi\xc5\xb3 ir kai kurie i\xc5\xa1 islamo autoritet\xc5\xb3 tikriausiai jaut\xc4\x97si ne ma\xc5\xbeiau verti kalifo vardo. Svarbiausi i\xc5\xa1 j\xc5\xb3 buvo Abu Bakro an\xc5\xabkas Abdula ibn al Zubairas ir Mahometo an\xc5\xabkas Huseinas ibn Ali. Per\xc4\x97m\xc4\x99s sost\xc4\x85 Jazidas i\xc5\xa1siunt\xc4\x97 reikalavimus Mekos ir Medinos valdytojams, kad miestuose gyvenantys \xc4\xaftakingi religiniai veik\xc4\x97jai jam prisiekt\xc5\xb3. Medinoje gyven\xc4\x99 Abdula ibn al Zubairas ir imamas Huseinas ibn Ali nesutiko prisiekti. Jie pasitrauk\xc4\x97 \xc4\xaf Mek\xc4\x85, kur dalis diduomen\xc4\x97s prisiek\xc4\x97 Al Zubairui. Jo suimti pasi\xc5\xb3stas armijos dalinys prie Mekos buvo sumu\xc5\xa1tas. Tuo metu Kufos gyventojai, kuri\xc5\xb3 daugelis neprisiek\xc4\x97 Jazidui, su\xc5\xbeinojo apie Al Zubairo ir Huseino pasiprie\xc5\xa1inim\xc4\x85 ir, kad Mekoje prisiekta Al Zubairui. Jie i\xc5\xa1siunt\xc4\x97 lai\xc5\xa1k\xc4\x85 Huseinui, kviesdami atvykti ir si\xc5\xablydami pripa\xc5\xbeinti j\xc4\xaf kalifu. Huseinas gal\xc4\x97jo tik\xc4\x97tis paramos Kufoje, kur\xc4\xaf anks\xc4\x8diau vald\xc4\x97 jo t\xc4\x97vas Ali ir kuris buvo sukilimo centras Pirmojo pilietinio karo metu._NEWLINE_Huseinas ibn Ali pasiunt\xc4\x97 \xc4\xaf Kuf\xc4\x85 pasiuntin\xc4\xaf Muslim\xc4\x85 ibn Akil\xc4\x85, kuriam atvykus \xc5\xbemon\xc4\x97s masi\xc5\xa1kai prad\xc4\x97jo prisiekti Huseinui. Paskatintas s\xc4\x97km\xc4\x97s Huseinas nusiunt\xc4\x97 kit\xc4\x85 pasiuntin\xc4\xaf sukelti Basros gyventoj\xc5\xb3. Apie kufie\xc4\x8di\xc5\xb3 nei\xc5\xa1tikimyb\xc4\x99 su\xc5\xbeinoj\xc4\x99s Jazidas \xc4\xafpareigojo Basros valdytoj\xc4\x85 Ubaidul\xc4\x85 ibn Zijad\xc4\x85 keliauti \xc4\xaf Kuf\xc4\x85, suimti ir, jei reikia, nu\xc5\xbeudyti Muslim\xc4\x85 bei priversti kufie\xc4\x8dius at\xc5\xa1aukti priesaikas Huseinui. Ubaidula per\xc4\x97m\xc4\x97 Huseino pasiuntin\xc4\xaf Basroje ir po to su savo paj\xc4\x97gomis \xc4\xaf\xc5\xbeeng\xc4\x97 \xc4\xaf Kuf\xc4\x85. Muslimo ibn Akilo mai\xc5\xa1tas nepavyko, nes ma\xc5\xbeai Huseinui prisiekusi\xc5\xb3 kufie\xc4\x8di\xc5\xb3 i\xc5\xa1ties stojo kovoti. Jis buvo suimtas ir nu\xc5\xbeudytas t\xc4\x85 pa\xc4\x8di\xc4\x85 dien\xc4\x85, kai Huseinas ibn Ali i\xc5\xa1keliavo i\xc5\xa1 Mekos tik\xc4\x97damas savo \xc5\xa1alininkais Kufoje ir Basroje, kuri\xc5\xb3 tuo metu nebeliko. \xc4\xae kelion\xc4\x99 su savo \xc5\xa1alininkais Huseinas pasi\xc4\x97m\xc4\x97 moteris ir vaikus. Art\xc4\x97jant prie Kufos juos pasiek\xc4\x97 \xc5\xbeinia apie Muslimo ibn Akilos mirt\xc4\xaf. Daugelis \xc5\xa1alinink\xc5\xb3 pasitrauk\xc4\x97 ir karavane liko nuo apie 70 iki 250 \xc5\xbemoni\xc5\xb3. Nepaisant \xc5\xbeini\xc5\xb3 Huseinas vistiek nenutrauk\xc4\x97 \xc5\xbeygio ir karavanas buvo sustabdytas jo jau laukian\xc4\x8dio armijos dalinio. Ubaidula i\xc5\xa1 Kufos pareikalavo Huseino pasiduoti ir prisiekti Jazidui Kufoje. Huseinui u\xc5\xbedelsus Ubaidula liep\xc4\x97 atgabenti j\xc4\xaf arba jo galv\xc4\x85. Po to sek\xc4\x97 istorijoje vadinamas Kerbelos m\xc5\xab\xc5\xa1is, kuriame Huseinas su palydovais buvo nu\xc5\xbeudytas. Huseino galva su kit\xc5\xb3 buvo i\xc5\xa1statyta Kufoje ir po to nusi\xc5\xb3sta kartu su \xc5\xa1eimos nariais Jazidui \xc4\xaf Damask\xc4\x85. Pasak vien\xc5\xb3 \xc5\xa1altini\xc5\xb3, Jazidas parod\xc4\x97 li\xc5\xabdes\xc4\xaf d\xc4\x97l Huseino mirties, kiti \xc5\xa1altiniai, daugiausiai \xc5\xa1iiti\xc5\xa1ki, apra\xc5\xa1o Jazid\xc4\x85 besid\xc5\xbeiaugus ir g\xc4\x97rus vyn\xc4\x85 vir\xc5\xa1 Huseino galvos. \xc4\xae belaisv\xc4\x99 paimtiems Huseino \xc5\xa1eimos nariams Jazidas leido gr\xc4\xaf\xc5\xbeti \xc4\xaf Medin\xc4\x85._NEWLINE_Po Huseino mirties v\xc4\x97liau sukilo Medinos gyventojai, ypa\xc4\x8d po pasiuntini\xc5\xb3 i\xc5\xa1 Damasko sugr\xc4\xaf\xc5\xbeimo, kurie mat\xc4\x97 Jazid\xc4\x85 dalyvaujant dainavimo ir pasilinksminim\xc5\xb3 renginiuose, kaltino j\xc4\xaf nesant musulmonu. Be to, Jazidas pasiuntinius apdovanojo pinigais, kas palaikyta papirkin\xc4\x97jimu. Medinoje visi umaj\xc5\xb3 klano (i\xc5\xa1 kurio kil\xc4\x99 Muavija I ir Jazidas I) \xc5\xbemon\xc4\x97s buvo are\xc5\xa1tuoti, \xc4\xafskaitant Marvan\xc4\x85 ibn Hakam\xc4\x85. Jazidas pasiunt\xc4\x97 pasiuntin\xc4\xaf, kad jis  perkalb\xc4\x97t\xc5\xb3 Medinos gyventojus. Misijai nepasisekus Jazidas kreip\xc4\x97si \xc4\xaf Ubaidul\xc4\x85 ibn Zijad\xc4\x85, kad \xc5\xa1is su savo paj\xc4\x97gomis i\xc5\xa1 Irako numal\xc5\xa1int\xc5\xb3 mai\xc5\xa1tininkus Mekoje ir Medinoje. Ubaidula atsisak\xc4\x97 motyvuodamas, kad po Huseino nu\xc5\xbeudymo jis neprad\xc4\x97s dar griauti Kaabos. Tuomet Jazidas pasiunt\xc4\x97 kariuomen\xc4\x97s dalin\xc4\xaf i\xc5\xa1 Sirijos, vadovaujam\xc4\x85 Muslimo ibn Okbos. Jai priart\xc4\x97jus prie Medinos miestie\xc4\x8diai i\xc5\xa1var\xc4\x97 visus umajus, privert\xc4\x99 juos prisiekti, kad nestos kalifo armijos pus\xc4\x97n. Muslimo ibn Okbos vadovaujami sirai palau\xc5\xbe\xc4\x97 Medinos pasiprie\xc5\xa1inim\xc4\x85. Tris dienas buvo pl\xc4\x97\xc5\xa1iamas ir deginamas miestas, \xc5\xbeuvo daug diduomen\xc4\x97s. Po to miestie\xc4\x8diams buvo pasi\xc5\xablyta prisiekti Jazidui arba b\xc5\xabti nu\xc5\xbeudytiems. _NEWLINE_Po Medinos u\xc5\xbe\xc4\x97mimo buvo apgulta Meka, siekiant panaikinti Al Zubairo kalifat\xc4\x85. Apgulties metu, vadovaujant Huseinui ibn Numeirui, \xc5\xa1audant i\xc5\xa1 katapult\xc5\xb3 akmenis ir degan\xc4\x8dius sviedinius apgriauta Kaabos \xc5\xa1ventykla, deg\xc4\x97 jos stogas. Apgult\xc4\xaf nutrauk\xc4\x97 i\xc5\xa1 Sirijos at\xc4\x97jusi \xc5\xbeinia apie Jazido I mirt\xc4\xaf. Viso jis vald\xc4\x97 3 metus ir apie a\xc5\xa1tuonis m\xc4\x97nesius. Jazidas su pirm\xc4\x85ja \xc5\xbemona Um Hi\xc5\xa1am bint Udma bin Rabija susilauk\xc4\x97 dviej\xc5\xb3 s\xc5\xabn\xc5\xb3, Muavijos ir Khalido. Jis labiau m\xc4\x97go Khalid\xc4\x85, bet \xc4\xafp\xc4\x97diniu paskyr\xc4\x97 Muavij\xc4\x85 (Muavija II po to vald\xc4\x97 tik kelet\xc4\x85 m\xc4\x97nesi\xc5\xb3). Su antr\xc4\x85ja \xc5\xbemona Um Kulthum bint Abdula bin Amir susilauk\xc4\x97 s\xc5\xabnaus Abdulos, kuris minimas geru lankininku. \xc5\xbdinoma, kad su verg\xc4\x97mis Jazidas I buvo susilauk\xc4\x99s daugiau s\xc5\xabn\xc5\xb3. Jo valdymo metu vyko kalifatui s\xc4\x97kmingi karai \xc5\xa0iaur\xc4\x97s Afrikoje su bizantie\xc4\x8diais ir berberais vadovaujant generolui Okbai ibn Nafiui. Buvo u\xc5\xbeimtas Tan\xc5\xbeeras, pasiektas Atlanto vandenynas. Daugelyje \xc5\xa1altini\xc5\xb3 Jazidas I apra\xc5\xa1omas kaip netik\xc4\x99s valdovas, ta\xc4\x8diau jis sustiprino kalifato organizacin\xc4\x99 strukt\xc5\xabr\xc4\x85, Sirijos gynybinius paj\xc4\x97gumus, reformavo finansin\xc4\x99 sistem\xc4\x85 ir pagerino Damasko oaz\xc4\x97s dr\xc4\x97kinimo sistem\xc4\x85.'